A **Unión Nacional Española** (**UNE**) foi unha organización creada preto de Montauban (Francia) en 1942, promovida polo Partido Comunista de España (PCE) co fin de agrupar forzas para loitar contra o franquismo e reinstaurar a República en España, ao mesmo tempo que se contribuía á loita contra o ocupante nazi en Francia.

Historia e características
--------------------------

No verán de 1942 a dirección do PCE en Francia encabezada por Jesús Monzón creou unha organización, similar á Unión Democrática Española de México, que encadrase a todas as forzas antifranquistas, tanto republicanas como monárquicas. Foi constituída co nome **Unión Nacional Española (UNE)** nunha reunión secreta celebrada nunha granxa situada a poucos quilómetros de Montauban que recibiu o nome en clave de «congreso de Grenoble».

Na primavera de 1943 Monzón chegou a Madrid para, xunto a varios colaboradores, preparar «a reunión de formación da Junta Suprema de Unión Nacional (JSUN) con socialistas, republicanos e libertarios en setembro de 1943.» Nela tiñan cabida «no só comunistas, senón tamén todos aqueles antifranquistas, aínda que estivesen máis próximos a grupos conservadores, monárquicos ou carlistas, pero o importante era a súa oposición ao réxime ditatorial».

En agosto de 1944 celebrouse unha reunión clandestina en Santo Antonio da Florida, preto de Madrid, para implantar a UNE no interior de España á que asistiron, ademais de representantes do PCE, algúns libertarios e socialistas, entre eles Sócrates Gómez, pero estes negáronse a participar. A pesar diso ao mes seguinte a dirección do interior do PCE, controlada pola dirección de Francia, fixo público un manifesto titulado «Llamamiento de la Junta Suprema de Unión Nacional», dirixido fundamentalmente á dereita non franquista española no que se dicía:

> 
> 
> Franco y Falange no sólo son los enemigos del pueblo español y de las organizaciones que nosotros representamos; también han traicionado y lesionado los intereses de todos aquellos a quienes lograron arrastrar a su zaga mintiéndoles con solemnes promesas de salvación nacional y de engrandecimiento patrio.
> 
> 

A organización tivo dúas publicacións: *Pueblo Español: periódico de la Unidad de todos los españoles contra Franco y la Falange*, e *Unidad Reconquista de España. Portavoz de la 241 brigada 186 División de Guerrilleros al Servicio de Unión Nacional*.

Porén, dada a actitude anticomunista da práctica totalidade do exilio republicano, que se integrou na Junta Española de Liberación, ademais do PCE na UNE só se integraron a título individual persoas doutros sectores políticos. A Unión Nacional Española impulsou o movemento guerrilleiro e, en 1944, chegou a ter 21 grupos distribuídos así:

* 10 do PCE

* 6 do PSUC
* 2 da CNT
* 2 de Izquierda Republicana
* 1 do PSOE

Notas
-----

1. ↑  "Fundación Bernardo Aladrén". Consultado o 26-01-2010. [*Ligazón morta*]
2. ↑  (Fernández Rodríguez 2007, p. 138)
3. ↑  Heine 1983, pp. 200-202.
4. ↑  Heine 1983, p. 202.
5. ↑  Alfonso Domingo, *El Canto del Búho* p.128

Véxase tamén
------------

### Bibliografía

* Heine, Hartmut (1983). *La oposición política al franquismo. De 1939 a 1952*. Crítica. ISBN 84-7423-198-1.

* Fernández Rodríguez, Carlos (2004). "Madrid, ciudad clandestina". *Cuadernos de historia contemporánea* (26): 127–142. ISSN 0214-400X. Consultado o 19 de outubro de 2020.

### Outros artigos

* Jesús Monzón
* Operación Reconquista de España
* Goberno no exilio de José Giral

### Ligazóns externas

* Biblioteca Virtual Miguel de Cervantes *Bases para la Unión Nacional* Arquivado 24 de setembro de 2015 en Wayback Machine.